钦定古今图书集成/明伦汇编/官常典/第678卷 > 梁毗
## 钦定古今图书集成/明伦汇编/官常典/第678卷 > 梁毗

按《隋书》本传，“毗字景和，安定乌氏人也。祖越，魏泾、豫、
洛三州刺史，郃阳县公。父茂，周沧、兖二州刺史。毗性
刚謇，颇有学涉。周武帝时，举明经，累迁布宪下大夫。
平齐之役，以毗为行军总管长史。克并州，毗有力焉。
除为别驾，加仪同三司。宣政中，封易阳县子，邑四百
户，迁武藏大夫。高祖受禅，进爵为侯。开皇初，置御史”
官，朝廷以毗鲠正，拜治书侍御史，名为称职。寻转太
兴令，迁雍州赞治。毗既出宪司，复典京邑，直道而行，
无所回避，颇失权贵心，由是出为西宁州刺史，改封
邯郸县侯，在州十一年。先是，蛮夷酋长皆服金冠，以
金多者为豪㒞，由此递相陵夺。每寻干戈，边境略无
宁岁，毗患之。后因诸酋长相率以金遗毗，于是置金
坐侧，对之恸哭而谓之曰：“此物饥不可食，寒不可衣，
汝等以此相灭，不可胜数。今将此来，欲杀我耶？”一无
所纳，悉以还之。于是蛮夷感悟，遂不相攻击。高祖闻
而善之，征为散骑常侍、大理卿。处法平允，时人称之。
岁馀，进位上开府。毗见左仆射杨素贵宠擅权，百寮
震慑，恐为国患，因上封事曰：“臣闻臣无有作威福。臣
之作威福，其害乎而家，凶乎而国？窃见左仆射、越国
公素，幸遇愈重，权势日隆，搢绅之徒，属其视听。忤意
者严霜夏零，阿旨者膏雨冬澍。荣枯由其唇吻，废兴
候其指麾。所私皆非忠谠，所进咸是亲戚，子弟布列，
兼州连县，天下无事，容息异图，四海稍虞，必为祸始。
夫奸臣擅命，有渐而来。王莽资之于积年，桓元基之
于易世，而卒殄汉祀，终倾晋祚。季孙专鲁，田氏篡齐，
皆载典诰，非臣臆说。陛下若以素为阿衡，臣恐其心
未必伊尹也。伏愿揆鉴古今，量为处置，俾洪基永固，
率土幸甚。轻犯天颜，伏听斧锧。”高祖大怒，命有司禁
止，亲自诘之。毗极言曰：“素既擅权宠，作威作福，将领
之处，杀戮无道。又太子及蜀王罪废之日，百寮无不
震悚，惟素扬眉奋肘，喜见容色，利国家有事，以为身
幸。毗发言謇謇，有诚亮之节，高祖无以屈也”，乃释之。
素自此恩宠渐衰，但素任寄隆重，多所折挫，当时朝
士无不慑伏，莫有敢与相是非、辞气不挠者，独毗与
柳彧及尚书右丞李纲而已。后上不复专委于素，盖
由察毗之言也。炀帝即位，迁刑部尚书，并摄御史大
夫事。奏劾宇文述私役部兵，帝议免述罪。毗固诤，因
忤旨，遂令张衡代为大夫。毗忧愤数月而卒。帝令吏
部尚书牛弘吊之，赠绢五百匹。子敬真。